text: DSB siger stop: Ikke flere frivillige
  22 september 2015 kl. 12.30
  Indtil i fredags har frivillige stået klar til at hjælpe flygtninge på banegårdene i Fredericia, Kolding og resten af landet. Nu er det slut.
  Det slut med frivillig hjælp til flygtninge på landets banegårde. I de seneste uger har frivillige stået klar med alt fra vand, mad og varmt tøj til flygtninge på banegårdene i blandt andet Fredericia og Kolding.
  Nu har DSB bedt de frivillige hjælpere om at forlade perronerne.
  - Det har vi gjort, fordi vi oplever at flygtningestrømmen er jævnet mere ud nu, og de mange frivillige, der gik ind og ud af togene gav forsinkelser, siger DSBs forretningschef Leif Fabrin tirsdag til TV SYD.
  Han fortæller at DSBs personale oplevede at meget af den hjælp, flygtningene fik undervejs i togene, ikke var nødvendig.
  - Når togene nåede til endestationerne, så var de tit fyldt med ting, som flygtningene ikke ville have med videre og derfor efterlod i toget.
  Leif Fabrin forsikrer om, at flygtninge i DSBs tog ikke lider nogen nød.
  - Hvis nogen har brug for akut hjælp, så rekvirerer vi selvfølgelig lægehjælp. Lige meget hvem det drejer sig om, både flygtninge og alle andre, siger Leif Fabrin til TV SYD.
  